Diari Oficial de la Generalitat Valenciana


Sumari del DOGV 9854, del 22-05-2024 (2024/4644)

RESOLUCIÓ 122/XI, del Ple de les Corts Valencianes, sobre l'informe de fiscalització del compte general de la Generalitat corresponent a l'exercici de 2022, i la resta d'informes de fiscalització de les entitats que formen part del compte general de la Generalitat, aprovada en la sessió de 16 de maig de 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9854

Data del DOGV
:   22-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4644


Data del document
:   16-05-2024

Organisme emissor
:   Corts Valencianes

Tipus de document
:   Resolució

Descriptors 

:   * Corts Valencianes

RESOLUCIÓ 122/XI, del Ple de les Corts Valencianes, sobre l'informe de fiscalització del compte general de la Generalitat corresponent a l'exercici de 2022, i la resta d'informes de fiscalització de les entitats que formen part del compte general de la Generalitat, aprovada en la sessió de 16 de maig de 2024. [2024/4644]  
Ple de les Corts Valencianes  
  
El Ple de les Corts Valencianes, en la sessió de 15 de maig de 2024, ha debatut el dictamen de la Comissió d'Economia, Pressupostos i Hisenda sobre l'informe de fiscalització del compte general de la Generalitat, corresponent a l'exercici de 2022 (RE número 9097, BOCV número 37), i els informes que formen part del compte general (RE número 2316, RE número 2450, RE número 3358, RE número 4453, RE número 4591, RE número 8563, RE número 8662, RE número 8774, RE número 8793, RE número 8944 i RE número 8980).  
Finalment, el Ple de les Corts Valencianes d'acord amb la Resolució de la Presidència 2.208/I, sobre tramitació parlamentària de l'Informe de la Sindicatura de Comptes sobre la fiscalització del compte general de la Generalitat, en la sessió de 16 de maig de 2024, ha aprovat la següent resolució:  
  
Les Corts Valencianes manifesten que, rebut i debatut l'informe de fiscalització elaborat per la Sindicatura de Comptes, aproven i valoren positivament l'informe i insten la Sindicatura a ampliar els treballs de fiscalització en diverses àrees específiques, segons els principis i les normes que els són aplicables, com també a augmentar els mitjans per a un seguiment efectiu de les recomanacions recollides en anys anteriors en els informes preceptius. S'han de posar també de manifest determinats àmbits en els quals l'administració ha d'atendre les recomanacions exposades en aquest informe, i s'ha d'assenyalar tot això en aquest acord amb la finalitat de poder pronunciar-s'hi, de conformitat amb el contingut de l'informe objecte de debat.  
1. La Sindicatura ha de realitzar un seguiment de compliment de la legalitat de les entitats del sector públic instrumental de la Generalitat Valenciana (organismes autònoms, fundacions o qualsevol entitat de dret públic pertanyent al SPI). Els resultats d'aquests treballs han d'incorporar-se a aquest informe.  
2. La Sindicatura ha de trametre al Ministeri Fiscal els comportaments que puguen ser susceptibles de ser jutjats davant un tribunal penal i incorporar a aquest informe la informació tramesa.  
3. Davant actuacions lesives a l'interès públic, comportaments irregulars en l'acció de la gestió pública, desinterès manifest, actuacions no ajustades als criteris de bona gestió comptable o qualsevol altra situació que no haja de ser admesa en una administració pública, la Sindicatura ha d'obrir els expedients corresponents de responsabilitat comptable als efectes previstos en la legislació i iniciar, si escau, els tràmits judicials que corresponguen.  
Aquestes actuacions s'han de sol·licitar mitjançant un escrit al Tribunal de Comptes, amb còpia a la Mesa de les Corts i a la Mesa de la Comissió d'Economia, assenyalar els casos localitzats i reclamar la delegació d'aquesta competència que actualment recau en el Tribunal de Comptes i que legalment pot ser cedida a la Sindicatura de Comptes.  
4. La Sindicatura ha d'informar a les Corts del procediment tramés a la Fiscalia del Tribunal de Comptes sobre el compte general de l'exercici 2022, en particular, entitats, ens, empreses públiques i consorcis.  
  
5. les Corts insten el Consell a dotar la Sindicatura de Comptes dels recursos materials i humans necessaris perquè puga realitzar auditories integrals dels comptes de la Generalitat Valenciana i dels seus organismes, empreses públiques i fundacions, pel que fa a l'opinió sobre els termes d'eficiència, eficàcia i economia i compliment de la normativa de contractació pública.  
6. La Sindicatura ha de realitzar una anàlisi de les despeses contretes sense cobertura pressupostària i que vulneren la normativa d'aplicació.  
7. La Sindicatura ha d'informar, per escrit, de l'estat de tots els expedients que, per reintegració de fons, s'han detectat en els diversos informes elaborats, per a donar transparència i bona fi de les ajudes i dels contractes atorgats i que es considera que s'han de reintegrar quantitats per mala execució.  
8. Els contractes menors han augmentat en 2022 respecte a l'exercici 2021, tant en número (31,2 %) com en import total (6,8 %). Per això, la Sindicatura de Comptes ha d'incrementar les anàlisis per a determinar les seccions en què l'administració de la Generalitat i el seu sector instrumental fa ús de manera abusiva dels contractes menors i incidir en la justificació sobre la necessitat i la idoneïtat de l'objecte del contracte i el fraccionament indegut.  
La Sindicatura ha d'analitzar que la tramitació dels contractes de les conselleries i el sector públic instrumental s'ajusta a la normativa aplicable en les diferents fases de preparació, selecció del contractista, adjudicació i formalització del contracte i especialment:  
- La Sindicatura ha de realitzar un informe detallat dels factors i les circumstàncies per les quals es justifica la tramitació abreujada de contractes per raons d'urgència. Per a això, ha d'analitzar els controls i fer el seguiment dels expedients tramitats així tant en les diverses conselleries com en el sector públic, per a evitar que es produïsquen retards i dilacions injustificades en la tramitació i l'execució. Ha de controlar especialment terminis d'inici i acabament, garanties, preu, publicitat de la formalització i comunicació a la Sindicatura mateixa.  
  
- La Sindicatura ha d'estudiar els mecanismes de control i efectivitat implantats pels òrgans de contractació de les diferents conselleries i sector públic instrumental per tal de garantir l'execució correcta dels contractes sense que es produïsca un minvament en la qualitat dels serveis contractats ni increments dels costos.  
9. La Sindicatura ha de realitzar una anàlisi de les línies de subvenció o transferències que han tingut un grau d'execució baix o uns nivells de pagament baixos, o fins i tot nuls, especialment de les atorgades des de Presidència, així com de totes les concernents a la publicitat institucional. En particular, s'han d'analitzar les ajudes, les subvencions i els crèdits atorgats per la Generalitat Valenciana i el seu sector públic, atès que s'hi ha detectat un elevat nombre d'incidències en les ajudes, després de realitzar l'auditoria operativa de les ajudes del Pla Resistir Plus, previstes en el Reial Decret llei 5/2021, destinades a reforçar la solvència empresarial mitjançant la reducció de l'endeutament que es va generar a partir de març de 2020 a causa de la pandèmia de la Covid-19.  
  
10. La Sindicatura ha de realitzar un control detallat de la inadequada gestió de la borsa d'ocupació temporal per SGISE, de les ajudes i les subvencions atorgades per Labora, de l'adquisició de béns i serveis i el seu pagament sense la tramitació prèvia dels preceptius expedients de contractació per part de diverses conselleries i sector públic instrumental i a la vista del resultat de l'auditoria realitzada al Consorci Hospitalari Provincial de Castelló, com també sobre la integritat de la xifra d'ingressos per recaptació del cànon generat d'acord amb el consum d'aigua per part de l'EPSAR.  
11. Cal afegir-hi que les Corts acorden instar el Consell a posar en marxa amb caràcter d'urgència les actuacions següents i la Sindicatura de Comptes ha de fer-ne el seguiment oportú amb la finalitat de conèixer el grau de compliment.  
Així mateix, les Corts acorden recollir tots aquests fets en aquest acord per a cridar l'atenció sobre aquests, ja que van en contra dels principis que regeixen l'actuació de l'administració pública.  
- Els pressupostos inicials de despeses, calculats de manera realista, han de contenir la consignació de crèdits suficient i adequada per a atendre les despeses previsibles i ineludibles.  
- Quant als nombrosos expedients d'enriquiment injust aprovats pel Consell, s'ha de millorar la tramitació i la comptabilització i completar-ne la gestió amb la finalitat de garantir l'adequada gestió, comptabilització i control d'aquestes despeses contretes indegudament incomplint la normativa aplicable a aquest efecte.  
- A mesura que es depura la situació de les despeses d'exercicis anteriors, s'inclouen entre els expedients de rescabalament per enriquiment injust un major import de despeses de l'exercici corrent per a les quals no hi ha contracte, encara que puga haver-hi crèdit disponible i, per a això, s'ha d'aprovar l'expedient de rescabalament oportú. Tot això indica que, a més de la dotació de crèdit pressupostari suficient, és necessari incrementar l'activitat contractual a través d'una planificació adequada.  
- Realitzar controls financers de caràcter permanent o específics per part de la Intervenció General a les prestacions i de manera específica a les de dependència, perquè hi ha hagut supòsits en els quals la funció interventora és preceptiva i s'hi ha omès, raó per la qual s'ha de dotar la intervenció de mitjans per a poder-la realitzar de manera eficaç i eficient.  
- Efectuar controls i seguiments estrictes i adequats de les activitats subvencionades per la Generalitat, en particular pel que fa a les de concessió directa, i agilitzar les gestions necessàries per a aconseguir-ho.  
  
- Necessitat de dur a terme amb urgència una millora en la gestió contractual per part dels òrgans responsables de la Generalitat perquè, tal com ha quedat acreditat en l'informe de la Sindicatura, la gestió en aquesta matèria incorre en nombrosos incompliments. Entre altres mesures que s'han d'adoptar, cal implantar rigorosos controls dels contractes menors que eviten fraccionaments en l'objecte contractual, subministrar la informació requerida per la normativa d'aplicació i, a més, permetre el complet seguiment d'aquest tipus de contractes.  
  
- S'han de complir les obligacions i la resta de previsions establides en la normativa de contractació pública amb relació a la tramitació d'expedients de contractació per raó d'urgència. També pel que fa als procediments negociats, s'han de dur a terme uns adequats controls i seguiment dels expedients tramitats d'emergència, com també establir un procediment formal que adopte les mesures adequades per a detectar i solucionar els possibles conflictes d'interessos de tot el personal que participa en el procés de licitació.  
  
  
Palau de les Corts Valencianes  
16 de maig de 2024  
  
Llanos Massó Linares  
Presidenta  
  
Víctor Soler Beneyto  
Secretari primer